ສຫລ ລາຍງານວ່າ ຈີນເຊື່ອວ່າ ເກົາຫຼີ​ເໜືອ ອາດ​ມີ​ລະ​ເບີດ​ ນິວເຄລຍ 20 ລູກ​ແລ້ວ
ນັກ​ຊ່ຽວຊານຈີນ ຍັງ​​ເຊື່ອ​ອີກ​ວ່າ ພຽງຢາງອາດຜະລິດ ທາດ​ຢູ​ເຣນຽມ​ ທີ່ສາມາດສ້າງ​ອາວຸດໄດ້ພຽງພໍ​ ທີ່​ຈະ​ເພີ້ມຄັງອາວຸດ ນິວເຄລຍຂອງຕົນ ຂຶ້ນ​ເປັນສອງ​​ເທົ່າ ພາຍ​ໃນ​ປີໜ້ານີ້.
ບົດລາຍງານໃໝ່ສະບັບນຶ່ງ ສະເໜີແນະວ່າ ຈີນເຊື່ອວ່າ ເກົາຫຼີເໜືອ ອາດມີຫົວລະເບີດນິວເຄລຍ 20 ລູກແລ້ວ ຊຶ່ງເປັນຈຳນວນຫຼາຍກວ່າ ທີ່ໄດ້ປະເມີນໄວ້ ໃນເມື່ອກ່ອນ ອີງຕາມບົດລາຍງານຂອງ ໜັງສືພິມ The Wall Street Journal ແລ້ວ ບັນດານັກຊ່ຽວຊານຈີນ ຍັງເຊື່ອອີກວ່າ ພຽງຢາງອາດຜະລິດ ທາດຢູເຣນຽມ ທີ່ສາມາດສ້າງອາວຸດ ໄດ້ພຽງພໍ ທີ່ຈະເພີ້ມຄັງອາວຸດນິວເຄລຍຂອງຕົນ ຂຶ້ນເປັນ ສອງເທົ່າ ພາຍໃນປີໜ້ານີ້ ໜັງສືພິມດັ່ງກ່າວ ລາຍງານອີກວ່າ ປັກກິ່ງ ຊຶ່ງເປັນພັນທະມິດ ທີ່ສຳຄັນຂອງເກົາຫຼີເໜືອ ໄດ້ຖ່າຍທອດຂໍ້ມູນ ໃຫ້ບັນດານັກຊ່ຽວຊານດ້ານນິວເຄລຍຂອງສະຫະລັດ ຢູ່ທີ່ກອງປະຊຸມປິດລັບ ເມື່ອເດືອນກຸມພາປີນີ້ ຕົວເລກດັ່ງກ່າວ ແມ່ນຫຼາຍກວ່າ ທີ່ປັກກິ່ງຫຼືວໍຊິງຕັນ ທີ່ໄດ້ກະປະມານ ໄວ້ໃນເມື່ອກ່ອນນັ້ນ ເມື່ອບໍ່ນານມານີ້ ບັນດານັກຊ່ຽວຊານສະຫະລັດ ກໍໄດ້ສະເໜີແນະວ່າ ເກົາຫຼີເໜືອ ມີລະເບີດນິວເຄລຍ ລະຫວ່າງ 10 ຫາ 16 ລູກ ເມື່ອຕົ້ນປີນີ້ ສະຖາບັນຄົ້ນຄວ້າສະຫະລັດ-ເກົາຫຼີ ທີ່ມີຫ້ອງການຕັ້ງຢູ່ໃນວໍຊິງຕັນ ທຳນາຍ ວ່າ ໃນກໍລະນີສະຖານະການອັນຮ້າຍແຮງທີ່ສຸດ ເກົາຫຼີເໜືອ ອາດມີ ລະເບີດປະລະມານູ ຫລາຍເຖິງ 100 ລູກ ພາຍໃນປີ 2020